สรรเพชญ์ คุณากร

สรรเพชญ์ คุณากร (เกิด 2 มีนาคม พ.ศ. 2543) ชื่อเล่น เอม เป็นนักแสดงและนายแบบชาวไทย ปัจจุบันเซ็นสัญญาเป็นนักแสดงในสังกัด เดอะ วัน เอ็นเตอร์ไพรส์ ในปี 2567 และเป็นที่รู้จักจากการพากย์เสียงภาษาไทยในภาพยนตร์ "ซูเปอร์แมน" ในปี 2568
ประวัติ.
สรรเพชญ์ คุณากร หรือ เอม คุณากร ชื่อเล่น เอม เกิดเมื่อวันพฤหัสบดีที่ 2 มีนาคม พ.ศ. 2543 เป็นบุตรคนเดียวของ สัญญา คุณากร (นักแสดงและพิธีกร) กับ อาทิตยา คุณากร โดยเป็นเชื้อไทยมากและเชื้อจีนน้อย จบการศึกษาระดับมัธยมศึกษาจาก โรงเรียนนานาชาติไอเอสบี จบการศึกษาระดับปริญญาตรีที่ Loyola Marymount University มลรัฐแคลิฟอร์เนีย
เข้าสู่วงการบันเทิง.
หลังจากเดินทางกลับมาถึงประเทศไทยนั้นเอมได้เข้ามาเซ็นสัญญาเป็นนักแสดงในสังกัดช่อง 3 เอชดี เมื่อปี พ.ศ. 2564 ต่อมาผ่านการแคสติ้งให้รับบท หม่อมหลวงรณจักร จุฑาเทพ ในซีรีส์ ดวงใจเทวพรหม แต่ในเวลาต่อมาเอมได้ขอถอนตัวไปด้วยเหตุผลด้านการศึกษา ทำให้ทางช่องดึงเทศน์ เฮนรี ไมรอนมารับบทแทน
ก่อนจะเซ็นสัญญากับทาง ช่อง 3 นั้น เอมเคยถ่ายแบบและให้สัมภาษณ์กับ นิตยสารแพรว และเคยชกมวย MMA ในรายการ Ignite Warrior Championship เมื่อปี พ.ศ. 2561 รวมถึงได้รับการคัดเลือกในตัวละครจากการแสดงครั้งแรกคือ เจ้าเวหา ตอน ผู้ครองฟ้า นอกจากนี้ช่วงฝึกงานเคยทำงานเป็นเด็กยกกระเป๋าและพนักงานต้อนรับแขกที่โรงแรมหรู รวมถึงเคยฝึกงานที่สายการบินแอร์เอเชีย 
ต่อมาในปี พ.ศ. 2566 เอมได้ถ่ายแบบชุดแต่งงานให้กับนิตยสาร Bride คู่กับนักแสดงรุ่นพี่คือ วิว-วรรณรท สนธิไชย ปัจจุบันเอมเข้ามาเซ็นสัญญาเป็นนักแสดงสังกัด เดอะ วัน เอ็นเตอร์ไพรส์ เต็มตัวในปี 2567 โดยมีผลงานชิ้นแรกคือมิวสิควิดีโอเพลง ไม่เหมือนตอนมีเธอ ของแก้ม วิชญาณี เปียกลิ่น โดยแสดงคู่กับตู ต้นตะวัน ตันติเวชกุล สำหรับละครเรื่องแรกกับทางช่องวันคือละครซีรีส์เรื่อง 9 Years of You แต่ละปีที่มีเธอ ซึ่งประกบคู่กับนักร้องนักแสดงรุ่นพี่อย่างเฌอปราง อารีย์กุล อดีตหัวหน้าวงและผู้จัดการวงบีเอ็นเคโฟร์ตีเอต โดยถกลเกียรติ วีรวรรณ ลงมือกำกับละครซีรีส์เรื่องนี้ด้วยตัวเอง
ข้อวิพากษ์วิจารณ์.
การให้เสียงพากย์ในภาพยนตร์ซูเปอร์แมน (2025).
ภายหลังการเปิดตัวภาพยนตร์ ซูเปอร์แมน เวอร์ชันพากย์ไทยในปี ค.ศ. 2025 ได้เกิดกระแสวิพากษ์วิจารณ์เป็นวงกว้างในสังคมออนไลน์ กรณีที่ เอม-สรรเพชญ์ บุตรชายของนักแสดงชื่อดัง สัญญา คุณากรได้รับเลือกให้เสียงพากย์บท คลาร์ก เคนต์/ซูเปอร์แมน ตัวเอกของเรื่อง เสียงวิจารณ์เริ่มขึ้นเมื่อมีคลิปตัวอย่างเสียงพากย์ของเอมหลุดออกมาในโซเชียลมีเดีย โดยผู้ชมจำนวนมากระบุว่าเสียงของเขาไม่เหมาะสมกับบทซูเปอร์แมน บ้างก็ตั้งข้อสังเกตว่าเสียงขาดพลัง ขาดความหนักแน่น และไม่สามารถถ่ายทอดอารมณ์ของตัวละครได้อย่างถึงใจผู้ชมเมื่อเทียบกับนักพากย์มืออาชีพหลายคนในอดีต หลายความคิดเห็นระบุว่า ฟังแล้วหมดอารมณ์ หรือรู้สึกเหมือนดูหนังคนละเรื่อง อีกทั้งมีบางกลุ่มตั้งข้อสงสัยว่าเอมได้รับโอกาสนี้เพราะมีภูมิหลังครอบครัวที่มีชื่อเสียงในวงการบันเทิง เสียงสะท้อนเหล่านี้ก่อให้เกิดแฮชแท็กในแพลตฟอร์มต่าง ๆ โดยมีผู้แสดงความคิดเห็นทั้งในเชิงลบและบวก บางส่วนเสนอแนะว่าควรให้เสียงพากย์บทนำสำคัญเช่นนี้กับนักพากย์มืออาชีพ และเรียกร้องให้ Warner Bros. Thailand ทบทวนการคัดเลือกเสียงพากย์ในอนาคต
อย่างไรก็ตาม วอร์เนอร์ บราเดอร์ส ประเทศไทย ชี้แจงว่าการเลือกเสียงพากย์ไทยเป็นไปตามมาตรฐานสากล ผ่านการตรวจสอบและอนุมัติจากสำนักงานใหญ่ในสหรัฐอเมริกา แม้เสียงวิพากษ์ส่วนใหญ่จะโน้มเอียงไปในทางลบ แต่ยังมีบางกลุ่มในโซเชียลที่ให้กำลังใจและเห็นว่าเสียงพากย์ของเอมไม่ได้เลวร้ายจนเกินไป บางความคิดเห็นระบุว่าทำได้ดีในระดับหนึ่งเมื่อเทียบกับผู้ที่ไม่ใช่นักพากย์อาชีพ ขณะเดียวกันก็เรียกร้องให้คุณผู้ชมเปิดใจกับนักพากย์หน้าใหม่ และให้โอกาสคนรุ่นใหม่ในการพิสูจน์ฝีมือ กรณีนี้นับเป็นหนึ่งในข้อถกเถียงด้านการพากย์เสียงที่ได้รับความสนใจอย่างมากในประเทศไทย โดยเน้นย้ำถึงความสำคัญของการคัดเลือกเสียงพากย์ในภาพยนตร์ระดับโลก ซึ่งส่งผลโดยตรงต่อประสบการณ์รับชมของผู้ชมในแต่ละประเทศ